CELEX: 32021D1838
Language: da
Date: 2021-10-18 00:00:00
Title: Rådets afgørelse (FUSP) 2021/1838 af 18. oktober 2021 om ændring af afgørelse (FUSP) 2017/824 om vedtægten for de ansatte ved EU-Satellitcentret

20.10.2021   
               
               
                  DA
               
               
                  Den Europæiske Unions Tidende
               
               
                  L 372/24
               
            
         RÅDETS AFGØRELSE (FUSP) 2021/1838
         af 18. oktober 2021
         om ændring af afgørelse (FUSP) 2017/824 om vedtægten for de ansatte ved EU-Satellitcentret
         RÅDET FOR DEN EUROPÆISKE UNION HAR —
         under henvisning til Rådets afgørelse 2014/401/FUSP af 26. juni 2014 om EU-Satellitcentret og om ophævelse af fælles aktion 2001/555/FUSP om oprettelse af et EU-satellitcenter (1), særlig artikel 8, stk. 5,
         under henvisning til forslag fra Unionens højtstående repræsentant for udenrigsanliggender og sikkerhedspolitik i dennes egenskab af formand for EU-Satellitcentrets bestyrelse, og
         ud fra følgende betragtninger:
         
                     (1)
                  
                  
                     EU-Satellitcentret (Satcen) er et agentur under Unionen, som er tilsluttet de samordnede organisationer. I lyset af nylig retspraksis fra Den Europæiske Unions Domstol bør vedtægten for de ansatte ved EU-Satellitcentret, som vedtaget af Rådet den 15. maj 2017 ved afgørelse (FUSP) 2017/824 (2) (»vedtægten for de ansatte ved Satcen«), bringes i overensstemmelse med vedtægten for tjenestemænd i Den Europæiske Union og ansættelsesvilkårene for Unionens øvrige ansatte, fastsat ved Rådets forordning (EØF, Euratom, EKSF) nr. 259/68 (3), samt med vedtægten for personalet ved Det Europæiske Forsvarsagentur (4). Navnlig bør vedtægten for de ansatte ved Satcen give Den Europæiske Unions Domstol kompetence til at afgøre tvister mellem Satcen og dets personale på samme måde som ved tvister mellem enhver anden tjenestemand ved Unionen og dennes arbejdsgiver.
                  
               
                     (2)
                  
                  
                     Satcens bestyrelse har på forslag fra Satcens direktør udarbejdet ændringer til vedtægten for de ansatte ved Satcen til vedtagelse af Rådet —
                  
               VEDTAGET DENNE AFGØRELSE:
         
            Artikel 1
            I afgørelse (FUSP) 2017/824 foretages følgende ændringer:
            
                        1)
                     
                     
                        Kapitel VIII, titlen, affattes således:
                        »Klageadgang«
                     
                  
                        2)
                     
                     
                        Artikel 28 affattes således:
                        
                           »Artikel 28
                           Klageadgang
                           
                              1.   Enhver, der er omfattet af denne vedtægt, kan anmode direktøren om at træffe en beslutning vedrørende ham i spørgsmål, der er omfattet af denne vedtægt. Direktøren meddeler den pågældende sin begrundede beslutning inden fire måneder efter dagen for anmodningens forelæggelse. Hvis der ikke er afgivet svar inden fristens udløb, anses dette som en stiltiende afvisning, som kan gøres til genstand for en klage i henhold til nedenstående stykker.
                           
                           
                              2.   Enhver, der er omfattet af denne vedtægt, kan indbringe en klage for direktøren over en afgørelse, der er til skade for ham; det gælder, såvel når direktøren har truffet en afgørelse, som når han har undladt at træffe en i denne vedtægt foreskrevet foranstaltning. Klagen skal indbringes inden for en frist på tre måneder. Fristen løber fra:
                              
                                          a)
                                       
                                       
                                          den dag, afgørelsen offentliggøres, hvis det drejer sig om en foranstaltning af generel karakter
                                       
                                    
                                          b)
                                       
                                       
                                          den dag, afgørelsen meddeles den pågældende, og i alle tilfælde senest den dag, han får kendskab til den, hvis det drejer sig om en foranstaltning af individuel karakter; hvis en afgørelse af individuel karakter er til skade for tredjemand, løber fristen for tredjemand dog fra den dag, han har fået kendskab til afgørelsen, dog senest fra den dag, den offentliggøres
                                       
                                    
                                          c)
                                       
                                       
                                          den dag, fristen for at afgive svar udløber, når klagen vedrører en stiltiende afvisning i henhold til stk. 1.
                                       
                                    
                           
                              3.   Direktøren meddeler den pågældende sin begrundede beslutning inden for en frist på fire måneder fra den dag, hvor klagen er fremsat. Er der ikke afgivet svar på klagen inden for denne frist, betragtes dette som en stiltiende afvisning, der kan gøres til genstand for en klage i henhold til stk. 5.
                              Afvises klagen, kan den ansatte anmode om medvirken fra en mægler. En sådan mægling er ikke obligatorisk.
                           
                           
                              4.   Direktøren udnævner en mægler for en periode på tre år, der kan fornyes.
                              Mægleren skal være en kompetent og uafhængig juridisk ekspert. Mægler indhenter fra direktøren og den pågældende ansatte al den dokumentation, han anser for nødvendig for at kunne undersøge sagen.
                              Han meddeler sine konklusioner senest to måneder efter den dato, hvor tvisten er forelagt ham.
                              Disse konklusioner forpligter hverken direktøren eller den ansatte.
                              De udgifter, der er forbundet med mæglingen, afholdes af Satcen, hvis konklusionerne imødegås af direktøren; de afholdes for 50 % vedkommende af den ansatte, hvis denne afviser substansen heri.
                           
                           
                              5.   Den Europæiske Unions Domstol (»Domstolen«) har kompetence til at afgøre enhver tvist mellem Satcen og de personer, der er omfattet af denne vedtægt, om lovligheden af en afgørelse, der går imod denne person som omhandlet i stk. 2.
                              I tvister, der angår pengebeløb, har Domstolen fuld prøvelsesret.
                              Ansatte kan indbringe en klage for Domstolen på følgende betingelser:
                              
                                          a)
                                       
                                       
                                          En klage kan kun antages til påkendelse ved Domstolen, hvis:
                                          
                                                      i)
                                                   
                                                   
                                                      en klage tidligere er blevet indbragt for direktøren i henhold til stk. 2 inden for den deri fastsatte frist, og
                                                   
                                                
                                                      ii)
                                                   
                                                   
                                                      klagen udtrykkeligt eller stiltiende er blevet afvist.
                                                   
                                                
                                    
                                          b)
                                       
                                       
                                          Klager i medfør af litra a) skal indgives inden for en frist på tre måneder. Denne frist løber fra:
                                          
                                                      i)
                                                   
                                                   
                                                      datoen for meddelelse af afgørelsen vedrørende klagen, eller
                                                   
                                                
                                                      ii)
                                                   
                                                   
                                                      når klagen vedrører en stiltiende afvisning af en klage i henhold til stk. 2, den dag, hvor fristen for at afgive svar udløber; når der imidlertid på en stiltiende afvisning inden for klagefristen følger en udtrykkelig afvisning af en klage, løber klagefristen på ny.
                                                   
                                                
                                    
                                          c)
                                       
                                       
                                          Uanset litra b) kan den pågældende efter at have forelagt en klage for direktøren i henhold til stk. 2 omgående indbringe en klage for Domstolen, hvis denne klage vedlægges en anmodning om udsættelse af gennemførelsen af den påklagede afgørelse eller af de foreløbige foranstaltninger. I dette tilfælde udsættes hovedsagen for Domstolen, indtil der foreligger en udtrykkelig eller stiltiende afvisning af klagen.«
                                       
                                    
                        
                     
                  
                        3)
                     
                     
                        Bilag X udgår.
                     
                  
         
            Artikel 2
            Denne afgørelse får virkning den 1. november 2021. Den offentliggøres i Den Europæiske Unions Tidende.
         
         
            Udfærdiget i Luxembourg, den 18. oktober 2021.
            
               
                  På Rådets vegne
               
               J. BORRELL FONTELLES
               
                  Formand
               
            
         
         
            (1)  EUT L 188 af 27.6.2014, s. 73.
         
            (2)  Rådets afgørelse (FUSP) 2017/824 af 15. maj 2017 om vedtægten for de ansatte ved EU-Satellitcentret (EUT L 123 af 16.5.2017, s. 7).
         
            (3)  Rådets forordning (EØF, EURATOM, EKSF) nr. 259/68 af 29. februar 1968 om vedtægten for tjenestemænd i De europæiske Fællesskaber og om ansættelsesvilkårene for de øvrige ansatte i disse Fællesskaber samt om særlige midlertidige foranstaltninger for tjenestemænd i Kommissionen (EFT L 56 af 4.3.1968, s. 1).
         
            (4)  Rådets afgørelse (EU) 2016/1351 af 4. august 2016 om vedtægten for personalet ved Det Europæiske Forsvarsagentur og om ophævelse af afgørelse 2004/676/EF (EUT L 219 af 12.8.2016, s. 1).